भ्रूण हत्या की आरोपी फरार नर्स गिरफ्तार, जेल भेजा
भास्कर संवाददाता | शुजालपुर
अवैध तरीके से गर्भपात व भ्रूण हत्या करने के आरोप में पांच माह से फरार नर्स को शुजालपुर पुलिस ने मंगलवार को सिटी स्थित थाने के सामने वाले आवास से गिरफ्तार कर लिया। आरोपी नर्स को कोर्ट में पेश किया। यहां न्यायाधीश ने नर्स को जेल भेजने के आदेश दे दिए।
ज्ञात रहे मार्केटिंग सोसायटी के पास रहने वाली कौशल्याबाई पति भंवरलाल ठाकुर ने कलेक्टर शाजापुर को जुलाई-15 में शिकायत की थी कि वह अपनी बहू मंजू ठाकुर को इलाज के लिए थाने के सामने नर्स मंजू बावरा के निजी अस्पताल ले गई थी। यहां नर्स ने मेरी बहू का गलत उपचार कर दिया। जब हालत बिगड़ी तो मंजू स्वयं अपनी गाड़ी में बहू को सीहोर अस्पताल ले गई। वहां डॉ. सुजाता परमार को दिखाया और कहा बच्चा पेट में ही मर गया। डॉ. परमार ने जब मामले को गंभीर बताया तो नर्स मंजू सीहोर से वापस शुजालपुर आ गई। इसके बाद बहू को भोपाल के सुल्तानिया अस्पताल ले जाना पड़ा और बहू की बच्चेदानी निकालना पड़ी। इससे बहू अब कभी भी मां नहीं बन सकती। इस शिकायत के बाद कलेक्टर शाजापुर ने तत्कालीन अपर कलेक्टर मीनाक्षी सिंह को जांच के लिए भेजा।
क्लीनिक चलाती थीं नर्स
एडीएम द्वारा की गई जांच में मंजू नर्स के यहां क्लीनिक संचालित होना पाया तथा आपत्तिजनक सामग्री भी मिली थी। एडीएम के प्रतिवेदन उपरांत कलेक्टर ने इस मामले में जिला चिकित्सा व स्वास्थ्य अधिकारी को कार्रवाई के लिए निर्देश दिए। इस पर मंजू बावरा को तत्काल निलंबित कर क्लीनिक को सील कर दिया गया। साथ ही सिविल अस्पताल शुजालपुर के प्रभारी डॉ. जी.एस. चंद्रावत ने मंजू बावरा पति रमेश उपमन गिल के विरुद्घ थाना शुजालपुर में प्रकरण 29 जुलाई-13 को दर्ज करवाया था। तभी से आरोपी नर्स फरार थी। टीआई आनंद तिवारी ने बताया नर्स मंजू बावरा के खिलाफ भ्रूण हत्या के तहत धारा 313 तथा 24 मप्र आयुर्विज्ञान परीक्षण अधिनियम तहत प्रकरण दर्ज था। उसे मंगलवार को गिरफ्तार कर न्यायालय शुजालपुर में पेश किया। न्यायाधीश के निर्देश पर आरोपी नर्स को जिला महिला जेल शाजापुर भेजा दिया है।
hin_Deva bho_Deva hin_Deva hin_Deva hin_Deva hin_Deva